作者:段成式
標題:遊長安諸寺聯句：宣陽坊靜域寺：三階院聯句
內容:密密助堂堂，隋人歌檿桑。雙弧摧孔雀，一矢隕貪狼。——段成式百步望雲立，九規看月張。獲蛟徒破浪，中乙漫如牆。——張希複還似貫金鼓，更疑穿石樑。因添挽河力，為滅射天狂。——段成式絕藝卻南牧，英聲來鬼方。麗龜何足敵，殪豕未為長。——鄭符龍臂勝猿臂，星芒超箭芒。虛誇絕高鳥，垂拱議明堂。——段成式